Христо Смирненски
Запознаване на село

chitanka.info

— Приятно ми е, каза, а мене ми се стори,

че биволи се връщат и мукат си свободно,

а щом като протегна ръката си по-модно —

госпожице, прощавай, едва не ме събори.

Тъй мило, грациозно и леко се поклони,

вежливо кат се друсна, че дремящето куче

помисли си навярно: какво ли тук се случи?

И хукна ужасено, без никой да го гони.

Но няма да забравя ръчичката ти мека,

която като преса ми пръстите притисна,

та трябваше с компреси до късно да ги кисна

и хала да си спомням, кажи-речи, довеки.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.